เปิดยุทธการปราบโกงสายฟ้าฟาด ค้น 41 จุด ลักลอบใช้กระแสไฟฟ้าขุดเงินดิจิทัล
นายไตรยฤทธิ์  เตมหิวงศ์  อธิบดีกรมสอบสวนคดีพิเศษ เปิดเผยว่า ช่วงเช้าวันนี้ กรมสอบสวนคดีพิเศษ สนธิกำลังร่วมกับสถาบันนิติวิทยาศาสตร์ กรมศุลกากร   การไฟฟ้านครหลวงและการไฟฟ้าส่วนภูมิภาค เปิดยุทธการปราบโกงสายฟ้าฟาด  หรือปฏิบัติการ “Electrical Shock” เข้าตรวจค้นอาคารพาณิชย์ 41 จุดในพื้นที่จังหวัดนนทบุรีและกรุงเทพมหานคร ที่ต้องสงสัยว่าลักลอบใช้กระแสไฟฟ้าโดยการต่อไฟตรงไม่ผ่านมิเตอร์ไฟ เพื่อใช้กระแสไฟฟ้าขุดเงินดิจิทัลจากการตรวจค้นสามารถยึดเครื่องขุดเงินดิจิทัล กว่า 2,000 ตัว มูลค่ารวมกว่า 400 ล้านบาท ไว้เพื่อตรวจสอบ โดยเบื้องต้นการกระทำดังกล่าวมีความผิดตามกฎหมายอาญาและอาจมีความผิดอาญาอื่นที่เกี่ยวข้องอีกหลายฐาน  ซึ่งกรมสอบสวนคดีพิเศษจะตรวจสอบต่อไป และขอประชาสัมพันธ์ไปยังเจ้าของอาคารพาณิชย์หรือผู้ที่อยู่อาศัยในอาคารพาณิชย์ต่างๆ ให้ช่วยกันสังเกตบริเวณโดยรอบ หากพบสถานที่ต้องสงสัยให้แจ้งเจ้าหน้าที่ตำรวจ ส่วนกรณีที่เจ้าหน้าที่ของการไฟฟ้าจะมีส่วนรู้เห็นเกี่ยวข้องด้วยหรือไม่นั้น  กรมสอบสวนคดีพิเศษจะดำเนินการสืบสวนขยายผลเพิ่มเติม